David Livingstone

**David Livingstone** (Blantyre, 19 março 1813 – Lago Bangweulu, 1º mazzo 1873) o l'é stæto un miscionaio, esploratô e mego britannego de l'era vittoriaña. O nasce' into villaggio de Blantyre, inta region scoççeize do Lanarkshire do sud.

## Vìtta
### L'attivitæ miscionaia
O seguì a facoltæ de meixiña e teologia a Glasgow e into 1838 o l'intrò inta Societæ Miscionaia de Londra co-o dexideio de trasfeise in Ciña, ma o no poe' realizzâ questo so sœunno a caosa da guæra de l'oppio ch'a l'imperversava inte quello paise.

Into 1844 o se sposò con Mary Moffat, figgia de un âtro miscionaio, Robert Moffat. A moggê a l'arestò con lê in Africa pe di anni, pe tornâ doppo in Inghiltæra co-i so figgi.

### A scoverta de cascate Vittoia
Into periodo 1852-1856, o l'esplorò l'entrotæra african, scrovindo e Cascate Vittoia, a-e quæ o desse o nomme de l'alloa Vittoia d'Inghiltæra. O Livingstone o fu un di primmi Œüropei a fâ un viægio transcontinentâ attraverso l'Africa. O scopo do so viægio o l'ea de arvî de nœuve vie commerciæ, e de accumulâ informaçioin utile in sce-o continente african. In particolâ, Livingstone o l'ea un sostegnitô de miscioin e do commercio inte l'Africa centrâ.	

O tornò in Inghiltæra pe ótegnî un supporto a queste so idee, e pe pubblicâ un libbro  in sce-i so viægi. Fu in questo periodo ch'o se dimisse da-a societæ miscionaia a-a quæ o l'appartegniva.

### A spediçion in sce-o sciumme Zambexi
Livingstone o ritornò in Africa a cappo de una spediçion  co-o scopo de esplorâ o sciumme Zambexi. Mentre o l'esplorava o Zambexi, e miscioin da lê vosciue in Africa centrâ e orientâ finin in moddo desastroso, con quæxi tutti i miscionai morti de malaia ò de âtre maotie. O sciumme Zambexi o se rivelò êse completamente no navegabile a caosa de una serie de cateratte e rapide che Livingstone o n'ariescì a esplorâ inti so viægi precedenti.

A ecceçion de un inzegne de nomme George Rae, i âtri occidentæ ò moin ò renonçion. So moggê Mary a moì o 29 arvî 1863 de desenteria, ma Livingstone o continuò e so esploraçioin, e infin o tornò in Inghiltæra into 1864. A spediçion a fu consciderâ un fallimento da molti giornæ britanneghi do tempo, e  o Livingstone o l'ebbe de grosse difficortæ a arecœugge di fondi pe esplorâ urteiômente l'Africa.

### A sorgente do Nilo
Into março 1866, Livingstone o tornò in Africa, a Zanzibar, da dove o començo a çercâ a sorgente do Nilo. Richard Francis Burton, John Hanning Speke, e Samuel Baker aveivan in precedença, e corettamente, identificao segge o lago Alberto che o Lago Vittoia comme sorgente, ma a question a l'ea ancon dibattua. Livingstone, into çercâ a sorgente do Nilo in veitæ o se portò troppo a ovest, scin a razonze o sciumme Lualaba che âtro o no l'é che a parte iniçiâ do Sciumme Congo, ma che Livingstone erroniamente o conscideró êse o Nilo.

### Maotia e mòrte
O s'amaotì e pe trei anni o perse completamente o contatto  co-o mondo esterno. Solo un di so 44 dispacci o l'arrivò scin a Zanzibar.
Henry Morton Stanley, o giornalista inviao a-a so riçerca into 1869, o-o trovò inta çittæ de Ujiji, in sce-e sponde do lago Tanganica o 10 novembre 1871.

Questo episodio o l'é arestao famoso pe e paole co-e quæ se dixe che Stanley o l'agge a primma votta salutao o Livingstone:*Dr. Livingstone, I presume*. Ean i unichi doi Œüropei in Africa into 'n raggio de çentanæa de chilometri e se saluton comme se se veddessan a un riçevimento. Un episodio riportao pœuscia ciu votte comme esempio de quanto a formâ ma seria morâ vittoiaña a foise compenetrâ e ascimilâ into popolo ingleize.

O Stanley o s'unì a-o Livingstone, e pe un anno continuon insemme a esplorâ o nord do Tanganica, da pœu Stanley o partì. A despeto de solleçitaçioin d'o Stanley, o Livingstone o l'ea determinao a no lasciâ l'Africa scin a quande a so miscion a no foise stæta completâ, ma into 1873 o moì in Zambia de malaia e pe una emorragia interna dovua a una occluxon intestinâ. O so corpo, portao pe oltre mille miggia da-i so leali ascistenti Chuma e Suxi, o ritornò in Inghiltæra pe êse asoterao inte l'Abbazia de Westminster; o so cœu o fu invece seporto into lœugo dov'o l'ea morto, in to Lago Bangweulu, a Chitomba.

## Nòtte


## Atri progètti

Categorîa:Biografìe